Vrystaat se tweede helfte te goed vir die LeeusDit was die ou-ou cliché van twee helftes, maar die Vrystaat Cheetahs se helfte was stukke beter en hulle het die Goue Leeus Donderdagaand in Bloemfontein 37-29 geklop. Daarmee is die onoorwonne Vrystaters feitlik verseker van ŉ halfeind terwyl die Leeus nou sal moet uithaal om dit reg te kry en hulle titel as Curriebekerkampioen te verdedig. Rustyd was die Goue Leeus redelik gemaklik 26-15 voor, al het albei spanne twee drieë gedruk. Selfs het die Vrystaatse losskakel Neil Marais beter geskop, sou die tuisspan rustyd bekommerd onder die pawiljoen ingegaan het. Hulle is kis geskrum met die jong loskop Dylan Smith wat die grootste skade aangerig het. Albei die Vrystaatstutte wat teen hom geskrum het, Tom Botha en Ox Nché, is beseer wat tot die frustrerende onbetwiste skrums gelei het. Die Vrystaat, wat die Sharks verlede week in dié afdeling verwoes het, het in die eerste helfte, grootliks weens die skrumoorheersing van die Leeus, aan besitdroogte want dit het na die losskrums oorgespoel. Tog wou-wou dit lyk of die Leeus se ritme nie so goed soos altyd was nie, ondanks hul oormaat besit (62% in die eerste helfte). Hulle het heelwat hanteerfoute gemaak wat geleenthede laat verbygaan het. Rugby is in ŉ groot mate, miskien meer so as die meeste ander sporte, ŉ spel waar die kop ŉ groot rol speel. Dalk was die Leeus oorgerus toe hulle uit die tonnel kom, want die Vrystaat het die skielike gebrekkige verdediging uitgebuit. Of dalk was die Vrystaat skielik net meer op hulle stukke. Die beter dissipline in die tweede helfte het ook `n groot rol gespeel. In elk geval, 22-3 in die tweede helfte vertel die hele storie. Hoewel dit die Vrystaat 12 minute na rustyd geneem het om die bres te slaan het hulle toe binne twee minute twee keer gaan druk. Marais het die tweede een, ŉ prag-poging wat deur Rayno Benjamin afgerond is verdoel, en die Vrystaat Cheetahs was na 54 minute die eerste keer voor, 27-26. ŉ Strafdoel aan albei kante het dit 30-29 in die guns van die Vrystaat gemaak, en toe het Tian Meyer net voor die einde gaan druk om ŉ kosbare bonuspunt uit die Leeubek te ruk met ŉ verdoelde drie, 37-29. Dit was lekker rugby, en die groterige skare het, selfs op ŉ Donderdagaand, gewys dat wen en mooi rugby toeskouers lok. En die Vrystaat het gewys dat verdediging wedstryde wen en die Leeus het die les geleer dat ŉ wedstryd 80 minute duur en die verdediging in daardie tyd nie durf skietgee nie. Puntemakers – Vrystaat-Cheetahs (15) 37: Drieë: Raymond Rhule, Reniel Hugo, Shaun Venter, Rayno Benjamin, Tian Meyer. Doelskoppe: Niel Marais 3, Strafdoele: Marais 2 Leeus (26) 29: Drieë: Rohan Janse van Rensburg, Robbie Coetzee. Doelskoppe: Jaco van der Walt 2, Strafdoele: Van der Walt 4 Andries Coetzee.